b"\n_START_ARTICLE_\nZakat\n_START_PARAGRAPH_\nEl zakat (en \xc3\xa0rab \xd8\xb2\xd9\x8e\xd9\x83\xd9\x8e\xd8\xa7\xd8\xa9, zak\xc4\x81t) \xc3\xa9s una almoina legal estipulada per l'islam que es recapta amb finalitats de benefic\xc3\xa8ncia i de culte; cada musulm\xc3\xa0 ha de calcular anualment aquesta suma i donar-la a la gent m\xc3\xa9s pobra de la seva comunitat, comen\xc3\xa7ant per la seva fam\xc3\xadlia (excepte els que ja s\xc3\xb3n a la seva c\xc3\xa0rrega) i els seus ve\xc3\xafns. Consisteix en un impost que grava els productes agr\xc3\xadcoles, ramaders i del comer\xc3\xa7, sense tenir en compte els b\xc3\xa9ns immobles i es tracta del tercer dels cinc pilars de l'islam. _NEWLINE_Hist\xc3\xb2ricament, als pa\xc3\xafsos musulmans, era l'Estat qui recaptava el zakat i qui el redistribu\xc3\xafa. Els no-musulmans havien de pagar llavors un altre impost anomenat jizya, una taxa per capita variable imposada a totes les comunitats sotmeses a canvi de poder mantenir llur dret de culte i d'exempci\xc3\xb3 de combatre per als musulmans."